ai4bharat/Pralekha huggingface dataset:
மத்திய அமைச்சரவை
அறிவியல், தொழில்நுட்ப ஒத்துழைப்பு:இந்தியா- ஐக்கிய அரபு அமீரகம் இடையே புரிந்துணர்வு ஒப்பந்தத்திற்கு அமைச்சரவை ஒப்புதல்
அறிவியல், தொழில்நுட்ப ஒத்துழைப்புக்கான புரிந்துணர்வு ஒப்பந்தத்தில் ஐக்கிய அரபு அமீரகத்தின் தேசிய வானிலை ஆய்வு மையம், இந்தியாவின் புவி அறிவியல் அமைச்சகம் ஆகியவை கையெழுத்திடுவதற்கு, பிரதமர் திரு நரேந்திர மோடி தலைமையிலான அமைச்சரவைக் குழு அனுமதி வழங்கியுள்ளது.
ரேடார், செயற்கைக்கோள், ஓத அளவிகள், நிலநடுக்கம் சார்ந்த மற்றும் வானிலை ஆய்வு நிலையங்களுக்கான அறிவுபூர்வ, தரவு, இயக்கம் ஆகியவை குறித்த பரிமாற்றங்களை இந்தப் புரிந்துணர்வு ஒப்பந்தத்தின் வாயிலாக மேற்கொள்ள முடியும்.
1. வெப்பமண்டலம் சார்ந்த புயல் முன்னெச்சரிக்கை, துரித வானிலை முன்னறிவிப்புக்கான வானிலை தகவல் சேவைகள், செயற்கைக்கோள் தரவு ஆகியவை தொடர்பான ஆராய்ச்சி, பயிற்சி, ஆலோசனை ஆகியவற்றை அறிவியலாளர்கள், ஆராய்ச்சியாளர்கள், வல்லுநர்கள் மேற்கொள்வதற்கு பயணங்கள்/ அனுபவங்களைப் பரிமாறிக் கொள்ளுதல்
2. இரு நாடுகளுக்கும் பொதுவான விருப்ப நடவடிக்கைகளில் அறிவியல் தொழில்நுட்பம் சம்பந்தமான தகவல்களை பரிமாறிக் கொள்ளுதல்
3. புரிந்துணர்வு ஒப்பந்தத்தில் குறிப்பிடப்பட்டுள்ள துறைகள், இரு நாடுகளுக்கும் விருப்பமுள்ள துறைகளில் எழும் பிரச்சினைகள் தொடர்பாக அறிவியல் தொழில்நுட்ப கருத்தரங்கங்கள், பாசறைகள், மாநாடுகள் பயிற்சிகளை இருதரப்பும் நடத்துவது
4. இரு நாடுகளின் பரஸ்பர ஒப்புதலின்படி இதர துறைகளில் ஒத்துழைப்பு
5. பெருங்கடல் நீர் குறித்த பரஸ்பர ஒப்புதலின்படி வானிலை ஆய்வு கண்காணிப்பு இணைப்புகளைப் பயன்படுத்துதல்
6. அரபிக்கடல், ஓமன் கடல் வாயிலாக இந்திய கடல் பகுதி, ஐக்கிய அரபு அமீரகத்தின் வடகிழக்குப் பகுதிகளில் அதிக தாக்கத்தை ஏற்படுத்தும் சுனாமி குறித்த முன்னெச்சரிக்கையை துரிதமாக கண்டறிவதற்கான சிறப்பான திறன்வாய்ந்த மாதிரிகளை உருவாக்குவதற்கான ஒத்துழைப்பு
7. சுனாமி முன்னெச்சரிக்கை நடவடிக்கைகளுக்கு ஆதரவாக பிரத்தியேகமாக வடிவமைக்கப்பட்டுள்ள முன்னெச்சரிக்கை மாதிரி மென்பொருளின் வாயிலாக சுனாமி எச்சரிக்கை மையங்களுக்கு ஆதரவு வழங்குவதற்கான ஒத்துழைப்பு
8. அரபிக்கடல், ஓமன் கடலில் உருவாகும் நில அதிர்வை கண்காணித்து இந்தியாவின் தெற்கு வடக்கு, ஐக்கிய அரபு அமீரகத்தின் வடகிழக்குப் பகுதிகளில் உள்ள ஒரு சில நில அதிர்வு நிலையங்களுக்கு நிகழ்நேர தரவைப் பரிமாறிக் கொள்ளுதல்
9. அரபிக்கடல், ஓமன் கடலில் சுனாமி அலையை ஏற்படுத்தும் சாத்தியக் கூறுகள் உள்ள நடவடிக்கைகள் போன்ற நில அதிர்வுத் துறையில் ஒத்துழைப்பு வழங்குதல்
10. மணல், புழுதிப் புயல் முன்னெச்சரிக்கை தொடர்பான புரிதலை பரிமாறிக் கொள்ளுதல்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1688199
((
சுகாதாரம் மற்றும் குடும்ப நலத்துறை அமைச்சகம்
வளர்ச்சியை விரும்பும் நாடுகள் ஆராய்ச்சியில் கவனம் செலுத்த வேண்டும்: மத்திய சுகாதாரத்துறை அமைச்சர் மன்சுக் மாண்டவியா
புதுச்சேரியில் உள்ள இந்திய மருத்துவ ஆராய்ச்சி கவுன்சிலின் கீழ் இயங்கும் நோய்க்கடத்தி கட்டுப்பாட்டு ஆராய்ச்சி மையத்தில், பூச்சியியல் மருத்துவ பயிற்சிக்கான சர்வதேச செயல்திறன் மைய அடிக்கல் நாட்டு விழா இன்று  நடைபெற்றது. மத்திய சுகாதாரம் மற்றும் குடும்ப நலத்துறை அமைச்சர் டாக்டர் மன்சுக் மாண்டவியா, புதுச்சேரி துணை நிலை ஆளுநர் டாக்டர் தமிழிசை சௌந்தரராஜன், முதலமைச்சர் திரு. ந. ரங்கசாமி, இந்திய மருத்துவ ஆராய்ச்சி கழகத்தின் தலைமை இயக்குநர் திரு. பல்ராம் பார்கவ் உள்ளிட்டோர் இதில் கலந்து கொண்டனர்.
நிகழ்ச்சியில் பேசிய மத்திய சுகாதாரம் மற்றும் குடும்ப நலத்துறை அமைச்சர் டாக்டர் மன்சுக் மாண்டவியா,
மேம்பாடு மற்றும் வளர்ச்சிப்பாதையில் செல்ல விரும்பும் எந்த நாடும் ஆராய்ச்சி மற்றும் அபிவிருத்தியில் கவனம் செலுத்த வேண்டும் என்றார்.
மேலும், 200 கோடி டோஸ் அளவுக்கு தடுப்பூசி போடும் திறன் இந்தியாவைத்தவிர வேறு எந்த நாட்டிற்கும் இல்லை என்று கூறிய அமைச்சர், கொரோனா பெருந்தொற்று காலத்தில் தடுப்பூசி தயாரித்த விஞ்ஞானிகள், மருத்துவர்களுக்கு பாராட்டும், நன்றியும் தெரிவித்தார்.
தொடர்ந்து, புதுச்சேரி ஜிப்மர் மருத்துவமனையில் பொது சுகாதாரத்திற்கான சர்வதேச மையத்தையும் அமைச்சர் திரு மன்சுக் மாண்டவியா திறந்து வைத்தார்.
இந்த நாள் ஜிப்மருக்கு மட்டும் அல்ல, உலகத்திற்கே முக்கியமான நாள். இந்த தனித்துவமான மையத்தை அமைக்க மத்திய அரசு 65 கோடி ரூபாய் ஒதுக்கி உள்ளதாக அமைச்சர் கூறினார். பிரதமர் நரேந்திர மோடி தலைமையிலான மத்திய அரசு, வலிமையான பொது சுகாதார கட்டமைப்புகள் மூலம் பெருந்தொற்றில் இருந்து நாட்டுமக்களை காப்பாற்றியதாகவும் டாக்டர் மன்சுக் மாண்டவியா தெரிவித்தார்.
முன்னதாக புதுச்சேரி ஆரோவில்லில் உள்ள மாத்ரிமந்திர் சென்ற மத்திய அமைச்சர் டாக்டர் மன்சுக் மாண்டவியா, அங்குள்ள அரவிந்தரின் சிலைக்கு மரியாதை செலுத்தினார். பின்னர் அங்கு யோகா பயிற்சி மேற்கொண்டதுடன், சைக்கிள் ஓட்டுவதன் அவசியம் குறித்து விழிப்புணர்வு ஏற்படுத்தும் வகையில் சைக்கிள் ஓட்டும் பயிற்சியில் ஈடுபட்டார்.
பிரதமர் அலுவலகம்
ஜல் ஜீவன் இயக்கத்தின் கீழ் 75% நிறைவு செய்ததற்காக அருணாச்சலப் பிரதேசத்தைப் பாராட்டிய பிரதமர்
அருணாச்சலப் பிரதேச மாநிலத்தின் 1.73 லட்சம் கிராமப்புற வீடுகளுக்கு ஜல் ஜீவன் இயக்கத்தின் கீழ் குடிநீர் வழங்கும் பணியில் 75% மக்களுக்கு குடிநீர் இணைப்பு கிடைக்கச் செய்ததைத் தொடர்ந்து, அம்மாநில முதலமைச்சர் மற்றும் அவரது குழுவினருக்கு பிரதமர் திரு.நரேந்திர மோடி பாராட்டு தெரிவித்துள்ளார்.
அருணாச்சலப் பிரதேச முதலமைச்சர் திரு.பேமா கண்டுவின் ட்விட்டர் பதிவுக்குப் பதிலளித்த பிரதமர், “அருணாச்சலப் பிரதேசத்தின் சில பகுதிகளில் உள்ள கடினமான நிலப்பரப்பிலும், ஜல் ஜீவன் இயக்கத்தின் மூலம் அமிர்த காலத்தில் 75% மக்களுக்கு குடிநீர் இணைப்பு வழங்கியுள்ளது பாராட்டுக்குரியது. இதை செய்த குழுவிற்கு பாராட்டுக்கள், மீதமுள்ள பகுதிகளையும் விரைவில் நிறைவு செய்ய வாழ்த்துகள்“ எனக் குறிப்பிட்டுள்ளார்.
தொழிலாளர் மற்றும் வேலைவாய்ப்பு அமைச்சகம்
சந்தாதாரர்கள், நிறுவனங்கள் பற்றிய தவறான செய்தி குறித்து இபிஎ ஃப்ஓ அதிகாரப்பூர்வ விளக்கம்
தொழிலாளர் மற்றும் வேலைவாய்ப்பு அமைச்சகத்தின் கீழ் செயல்படும் பணியாளர் வருங்கால வைப்பு நிதி அமைப்பு , 2020 நவம்பர் 18 அன்று, “இபிஎஃப்ஓ-வின் சந்தாதாரர்கள் மற்றும் நிறுவனங்களின் எண்ணிக்கை அக்டோபர் மாதத்தில் குறைந்துள்ளது” என்னும் தலைப்பில் ஒரு சில ஊடகங்கள் செய்தி வெளியிட்டிருந்ததாகத் தெரிவித்துள்ளது. இதுகுறித்து விளக்கம் அளித்துள்ள இபிஎஃப்ஓ, இந்த தகவல்கள் அனைத்தும் தவறானவை மற்றும் அடிப்படை ஆதாரமற்றவை என்று தெளிவுபடுத்தியுள்ளது.
இபிஎப்ஓ நிறுவனத்திலிருந்து அக்டோபர் மாதம் 30,800 நிறுவனங்கள் வெளியேறி இருப்பதாகவும், இபிஎஃப்ஓ சந்தாதாரர்களின் எண்ணிக்கையும் கடந்த மாதத்தைவிட குறைந்து 1.8 மில்லியனாக உள்ளதாகவும் அந்த ஊடக செய்தியில் குறிப்பிடப்பட்டுள்ளது. இந்த செய்தியில் தெரிவிக்கப்பட்டுள்ள தரவுகள் தவறானவை என்றும் அவை இபிஎஃப்ஓ-வின் அதிகாரப்பூர்வ தகவல்கள் அல்ல என்றும் தெரிவிக்கப்பட்டுள்ளது.
இபிஎப்ஓ நிறுவனத்தின் சந்தாதாரர்கள் மற்றும் அவர்கள் சார்ந்த நிறுவனங்கள் குறித்த அதிகாரப்பூர்வமான அறிக்கையை அந்த நிறுவனம் ஒவ்வொரு மாதமும் 20-ஆம் தேதி வெளியிடும். 2020 அக்டோபர் 20 அன்று வெளியிடப்பட்ட இபிஎப்ஓ நிறுவனத்தின் அதிகாரபூர்வ அறிக்கையின்படி ஏப்ரல் மற்றும் மே ஆகிய மாதங்களைத் தவிர ஆகஸ்ட் வரையிலான இதர மாதங்களில் சந்தாதாரர்களின் எண்ணிக்கை தொடர்ந்து ஏறுமுகமாக உள்ளது. செப்டம்பர் மாதத்திற்கான அதிகாரப்பூர்வ செய்தி அறிக்கை நாளை தான் வெளியிடப்படும் என்றும் இபிஎஃப்ஓ நிறுவனம் தெரிவித்துள்ளது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1674081
பிரதமர் அலுவலகம்
கீதா ஜெயந்தியையொட்டி மக்களுக்கு பிரதமர் வாழ்த்து
கீதா ஜெயந்தியையொட்டி பிரதமர் திரு.நரேந்திர மோடி மக்களுக்கு வாழ்த்துத் தெரிவித்துள்ளார். இதனையொட்டி திரு.மோடி பகவத் கீதை குறித்து தாம் அண்மையில் ஆற்றிய இரண்டு உரைகளைப் பகிர்ந்துள்ளார்.
டுவிட்டர் பதிவில் அவர் கூறியிருப்பதாவது;
இன்று கீதா ஜெயந்தியையொட்டி சமீபத்திய எனது இரண்டு கீதை பற்றிய உரைகளை நான் பகிர்ந்துள்ளேன்.
சுவாமி சித்பவானந்தரின் மின்னணு வடிவ தொடக்க விழாவில் ஆற்றிய உரை.
கீதை குறித்து பல்வேறு அறிஞர்களின் கருத்துக்களுடனான கையெழுத்துப் பிரதிகள் வெளியீடு.
கீதா ஜெயந்தியையொட்டி வாழ்த்துகள்.
வாழ்வின் பல்வேறு பரிமாணங்களுக்கான எதார்த்தமான வழிகாட்டி, கீதையின் போதனைகள் உலகளவில் எதிரொலிப்பதை கண்டு மகிழ்ச்சியாக உள்ளது.
குடியரசுத் துணைத் தலைவர் செயலகம்
கால வரம்பில்லாத மாண்புகளைக் கொண்ட மகத்தான பாரம்பரியத்தின் சொந்தக்காரர்கள் என்ற அதிர்ஷ்டம் இந்திய சமூகத்திற்கு உள்ளது: குடியரசுத் துணைத் தலைவர் இந்திய சமூக வரவேற்பில் உரை
கால வரம்பில்லாத மாண்புகளைக் கொண்ட மகத்தான பாரம்பரியத்தின் சொந்தக்காரர்கள் என்ற அதிர்ஷ்டம் கவுதமாலாவில் உள்ள இந்திய சமூகத்தினருக்கு இருப்பதாக குடியரசுத் துணைத் தலைவர் திரு. எம்.வெங்கையா நாயுடு தெரிவித்தார். குடியரசுத் துணைத் தலைவரை கௌரவித்து கவுதமாலாவுக்கான இந்தியத் தூதர் திரு.சஜீவ் பாபு குரூப் அளித்த இந்திய சமூகத்தினரின் வரவேற்பு நிகழ்ச்சியில் அவர் இன்று  உரையாற்றினார். பழங்குடி மக்கள் நலத்துறை இணையமைச்சர் திரு.ஜஸ்வந்த்சிங் பபோர், நாடாளுமன்ற உறுப்பினர்கள் மற்றும் பிரமுகர்கள் இந்த நிகழ்ச்சியில் பங்கேற்றனர்.
உலகின் பல்வேறு பகுதிகளில் இந்திய வம்சாவளியினர் பரவியிருப்பதாகவும், அவர்கள் வாழும் நாடுகளுக்கு மட்டுமின்றி உலகத்திற்கும் பங்களிப்பு செய்துக் கொண்டிருப்பதாகவும் குடியரசுத் துணைத் தலைவர் தெரிவித்தார். உலகின் எந்தப் பகுதியிலும் அவர்கள் வாழலாம், எந்தப் பணியையும் செய்யலாம். ஆனால் மகத்தான நமது தேசத்தின் தூதர்களாக செயல்பட்டு உலகம் மற்றும் அந்தந்த நாட்டின் கலாச்சார தலைநகரத்திற்கும், செயல்களுக்கும் கூடுதல் சிறப்பு சேர்க்கிறார்கள் என்று அவர் மேலும் கூறினார். வாய்மை, அறம், அன்பு, அமைதி, கொல்லாமை, தன்னலமிலாப் பணி போன்ற மாண்புகளை அவர்களில் பலர் பின்பற்றுவதால் இந்திய வம்சாவளியினர் பரவலான மதிப்பைப் பெறுகிறார்கள் என்றும் அவர் தெரிவித்தார்.
மக்களின் சிறந்த வாழ்க்கையை மாற்றியமைப்பதற்கான சீர்த்திருத்தங்களின் காலம் வந்துள்ளது என்று குடியரசுத் தலைவர் குறிப்பிட்டார். அனைவருக்கும் சமவாய்ப்பு, எட்ட முடியாத வரையும் எட்டுதல், வங்கி வசதி இல்லாதவருக்கும் வங்கி வசதி அளித்தல், நிதி இல்லாதவருக்கும் நிதி வழங்குதல் என்பவை காலத்தின் தேவை என்று அவர் கூறினார்.
நல்ல, கவனத்திற்குரிய, பகிர்ந்து கொள்கிற இந்தியர்களாகவும், மிக உயர்வான ஞானம் நிறைந்த உலகக் குடிமக்களாகவும் வாழ்க்கையை நிரப்புவதற்கும் இந்தியர்களும் அவர்களின் குடும்பத்தினரும் மிகுந்த மகிழ்ச்சியோடு வாழ்வதற்கும் குடியரசுத் துணைத் தலைவர் வாழ்த்துக்களைத் தெரிவித்தார். அமைதி, அனைவரையும் அரவணைத்தல், சகவாழ்வு, இணக்கம் ஆகியவற்றை தனிநபர்களாகவும், சமூகமாகவும் நிலையாக வளர்த்து மேம்படுத்துவது உலகத்திற்கு இந்தியாவின் செய்தி என்றும் அவர் குறிப்பிட்டார்.
(Visitor Counter : 106
பிரதமர் அலுவலகம்
கனடா பிரதமருடன் பிரதமர் திரு நரேந்திர மோடி சந்திப்பு
புதுதில்லியில் இன்று  நடைபெற்ற ஜி20 மாநாட்டின்போது கனடா பிரதமர் திரு ஜஸ்டின் ட்ரூடோ-வை பிரதமர் திரு நரேந்திர மோடி சந்தித்துப் பேசினார்.
இந்தியாவின் தலைமைத்துவத்தில் நடைபெற்ற ஜி 20 மாநாட்டின் வெற்றிக்கு கனடா பிரதமர் திரு ஜஸ்டின் ட்ரூடோ பிரதமர் திரு நரேந்திர மோடிக்கு வாழ்த்து தெரிவித்தார்.
பகிரப்பட்ட ஜனநாயக விழுமியங்கள், சட்டத்தின் ஆட்சிக்கு மரியாதை மற்றும் மக்களுக்கு இடையிலான உறவுகளில் இந்தியா-கனடா ஒத்துழைப்பு மிக வலுவாக உள்ளது என்று பிரதமர் திரு நரேந்திர மோடி எடுத்துரைத்தார். கனடாவில் அங்குள்ள தீவிரவாத சக்திகள், இந்தியாவுக்கு எதிரான நடவடிக்கைகளில் தொடர்ந்து ஈடுபடுவது குறித்து வலுவான கவலையை கனடா பிரதமரிடம் திரு நரேந்திர மோடி தெரிவித்தார். அந்த சக்திகள் பிரிவினைவாதத்தை ஊக்குவித்து, இந்திய அதிகாரிகளுக்கும் அங்குள்ள இந்திய தூதரக அலுவலகங்களுக்கும் எதிராக வன்முறையைத் தூண்டுவதாக பிரதமர் கூறினார். கனடாவில் உள்ள இந்திய சமூகத்துக்கும் அவர்களின் வழிபாட்டுத் தலங்களுக்கும் அந்த சக்திகள் அச்சுறுத்தலாக இருப்பதாகவும் பிரதமர் தெரிவித்தார். திட்டமிட்ட குற்றங்கள், போதைப்பொருள் கடத்தல் மற்றும் ஆட்கடத்தல் போன்ற குற்றங்களுடன் தொடர்புடைய இந்த சக்திகள் கனடாவிற்குமே ஒரு கவலையாகவும் அச்சுறுத்தலாகவும் இருக்கும் என பிரதமர் குறிப்பிட்டார். இதுபோன்ற அச்சுறுத்தல்களை எதிர்கொள்ள இரு நாடுகளும் ஒத்துழைத்து பணியாற்ற வேண்டியது அவசியம் என்று அவர் வலியுறுத்தினார்.
இந்தியா-கனடா நட்புறவின் முன்னேற்றத்திற்கு பரஸ்பர மரியாதை மற்றும் நம்பிக்கையை அடிப்படையாகக் கொண்ட உறவு அவசியம் என்றும் பிரதமர் திரு நரேந்திர மோடி குறிப்பிட்டார்.
குறு சிறு மற்றும் நடுத்தர தொழில் துறை அமைச்சகம்
காதி பொருட்களுக்காக காதி உயர் சிறப்பு மையம் உருவாக்கியுள்ள அறிவுசார் இணையப்பக்கத்தை கதர்கிராம தொழில்வாரியம் தொடங்கியுள்ளது
கதர் நிறுவனங்களுக்கு வடிவமைப்பு குறித்து வழி காட்டுவதற்காக, காதி உயர் சிறப்பு மையத்தால் கதர் பொருட்களுக்கான அறிவுசார் இணையப்பக்கம் ஒன்று உருவாக்கப்பட்டுள்ளது. இந்த இணையப்பக்கத்தை கதர் கிராம தொழில்வாரியத்தின் தலைமை செயல் அதிகாரி திருமதி ப்ரீதா வர்மா 14, ஜூலை 2022 அன்று தொடங்கிவைத்தார். காதி நிறுவனங்களுக்கு உதவும் நோக்கில், குறு சிறு நடுத்தர தொழில் அமைச்சகத்தின் கதர்கிராம தொழில் வாரியத்தால் நிஃப்ட்  நிறுவனத்தில், கதர் பொருட்களுக்கான இந்த உயர் சிறப்பு மையம் அமைக்கப்பட்டுள்ளது.
கதர் உற்பத்தி பொருட்களுக்கு காலத்திற்கு மிகவும் ஏற்ற வடிவமைப்பை உருவாக்குவதற்காக இந்த இணையப்பக்கம் உருவாக்கப்பட்டுள்ளது
இந்த இணையப்பக்கத்தில் வண்ணத்தட்டு, நெசவு வடிவமைப்புக்கான வழி காட்டுதல், அளவு அட்டவணை, பொத்தான்கள் உள்ளிட்ட அம்சங்கள் மற்றும் ஆயத்த ஆடைகளுக்கான வடிவமைப்புகள் இடம் பெற்றுள்ளது.
மேலும் விவரங்களுக்கு இந்த இணைய பக்கத்தை காணவும்: www.coek.in
நிதி அமைச்சகம்
வீடு வாங்குவோருக்கும், ரியல் எஸ்டேட் துறையில் உள்ளவர்களுக்கும் வருமான வரி சலுகை
2020 நவம்பர் 12 அன்று மத்திய நிதி அமைச்சர் அறிவித்த தற்சார்பு இந்தியா 3.0 தொகுப்பின் ஒரு பகுதியாக, வீடு வாங்குவோருக்கும், ரியல் எஸ்டேட் துறையில் உள்ளவர்களுக்கும் வருமான வரி சலுகை கிடைக்கும்.
தற்போது வருமான வரி சட்டத்தின் 43 சி.ஏ. பிரிவு சர்க்கிள் ரேட்  மற்றும் ஒப்பந்த மதிப்புக்கு இடையில் வித்தியாசத்தை 10 சதவீதம் என கட்டுப்படுத்துகிறது.
வித்தியாச அளவை 10 சதவீதம் என்பதில் இருந்து 20 சதவீதம் என உயர்த்த  முடிவு செய்யப்பட்டுள்ளது. அறிவிக்கப்படும் தேதியில் இருந்து 2021 ஜூன் 30 வரையிலான காலத்திற்கு, ரூ.2 கோடி மதிப்பு வரையிலான குடியிருப்பு கட்டடங்களின் முதன்மை விற்பனைக்கு மட்டும் இது பொருந்தும்.
இந்த வீடுகளை வாங்குவோருக்கு வருமான வரி சட்டம் 56   பிரிவின் கீழ் மேற்படி காலத்துக்கு, பின்தொடர்ச்சி சலுகையாக 20 சதவீதம் வரை அளிக்கப்படும்.
இதற்குத் தேவையான வருமான வரி சட்ட திருத்தம் செய்யப்படும். வீடு வாங்குவோர் மற்றும் கட்டுவோரின் சிரமங்களைக் குறைப்பதாகவும், விற்காமல் இருக்கும் வீடுகளை விற்பதற்கும் இது உதவிகரமாக இருக்கும்.
மேலும் விவரங்களுக்கு, இந்த ஆங்கில செய்திக் குறிப்பை பார்க்கவும்:
https://pib.gov.in/PressReleasePage.aspx?PRID=1672636
பிரதமர் அலுவலகம்
மத்தியப்பிரதேசம் ரேவாவில் நடந்த சாலை விபத்தில் உயிரிழந்தவர்களுக்கு பிரதமர் இரங்கல்
பிரதமர் தேசிய நிவாரண நிதியிலிருந்து இழப்பீடு அறிவிப்பு
மத்தியப் பிரதேச மாநிலம் ரேவாவில் நிகழ்ந்த சாலை விபத்தில் உயிரிழந்தோர் குறித்து பிரதமர் திரு நரேந்திர மோடி வேதனை தெரிவித்துள்ளார். பிரதமரின் தேசிய நிவாரண நிதியிலிருந்து இறந்த ஒவ்வொருவரின் குடும்பத்தினருக்கும் தலா ரூ.2 லட்சம் வழங்கப்படும் எனவும், காயமடைந்தவர்களுக்கு தலா ரூ. 50,000 வழங்கப்படும் என்றும் பிரதமர் அறிவித்துள்ளார். மாநில அரசின் மேற்பார்வையில் பாதிக்கப்பட்டவர்களுக்கு உள்ளாட்சி நிர்வாகம் அனைத்து உதவிகளையும் செய்து வருவதாகவும் பிரதமர் கூறியுள்ளார்.
இது குறித்து பிரதமர் அலுவலகம் வெளியிட்ட டுவிட்டர் பதிவு வருமாறு;
“மத்தியப் பிரதேச மாநிலம் ரேவாவில் தேசிய நெடுஞ்சாலையில் நடந்த விபத்து இதயத்தை உலுக்குகிறது. இதில் தங்கள் அன்புக்குரியவர்களை இழந்தவர்களுக்கு எனது ஆழ்ந்த அனுதாபங்கள். இதன் மூலம் காயமடைந்த அனைவரும் விரைவில் குணமடைய பிரார்த்திக்கிறேன். மாநில அரசின் மேற்பார்வையில் உள்ளாட்சி நிர்வாகம் பாதிக்கப்பட்ட மக்களுக்கு அனைத்து உதவிகளையும் வழங்குவதில் ஈடுபட்டுள்ளது.
“மத்தியப் பிரதேசத்தில் பேருந்து விபத்தில் உயிரிழந்த ஒவ்வொருவரின் குடும்பத்தினருக்கும் பிரதமரின் தேசிய நிவாரண நிதியிலிருந்து தலா ரூ. 2 லட்சமும், காயமடைந்தவர்களுக்கு தலா ரூ. 50,000-மும் வழங்கப்படும் என பிரதமர் அறிவித்துள்ளார். ”
நிதி அமைச்சகம்
திருத்தியமைக்கப்பட்ட வருமான வரி தகவல் அளிப்போர் பரிசுத் திட்டம் 2018ஐ வெளியிட்டது வருமான வரித் துறை
கறுப்பு பணத்தை கண்டுபிடிக்கவும் வரி ஏய்ப்பைக் குறைக்கவும் வருமான வரித் துறை மேற்கொள்ளும் முயற்சிகளில் மக்கள் பங்களிப்பை பெறும் நோக்கத்துடன் “வருமான வரி தகவல் பரிசுத் திட்டம், 2018” என்ற பெயரிலான புதிய பரிசுத் திட்டம் 2007ம் ஆண்டு அறிவிக்கப்பட்ட முந்தைய பரிசுத் திட்டத்திற்கு பதிலாக வருமான வரித்துறையால் வெளியிடப்பட்டுள்ளது.
இந்த திருத்தியமைக்கப்பட்ட திட்டத்தின் கீழ் பரிந்துரைக்கப்பட்ட முறையில் வருமான வரித்துறை அதிகாரிகள் அல்லது விசாரணை இயக்குனரகத்திற்கு வருவாய் அல்லது இந்தியாவில் உள்ள சொத்துக்களுக்கு குறிப்பிடத்தக்க அளவுக்கு வரி ஏய்ப்பு குறித்து வருமான வரி சட்டம் 1956ன் கீழ் நடவடிக்கை எடுப்பதற்கான வாய்ப்புள்ள தகவல் அளிப்பவர்களுக்கு ரூ. 50 லட்சம் வரை பரிசு அளிக்கப்படும்.
மேலும் இந்தியாவில் வரி செலுத்த வேண்டியவர்கள் வெளிநாடுகளில் ஈட்டும் வருவாய் மற்றும் வைத்துள்ள சொத்துக்கள் குறித்து விசாரித்து மதிப்பீடு செய்வதற்காகவும் வரியை மீட்பதுடன் அபராதம் விதிப்பது மற்றும் தண்டிப்பது உள்ளிட்ட இதர நடவடிக்கைகளை எடுக்கவும் கறுப்பு பணம்  மற்றும் வரி விதிப்பு சட்டம் 2015ஐ இந்திய அரசு அறிமுகம் செய்துள்ளது. கறுப்புப் பணம்  மற்றும் வரி விதிப்பு சட்டம் 2015 ந் கீழ் நடவடிக்கைக்கு உரித்தான வருவாய் மற்றும் சொத்துக்கள் குறித்து மக்கள் தகவல் அளிக்க ஊக்குவித்து அவர்களை ஈர்க்கும் நோக்கத்துடன் இந்த புதிய பரிசுத் திட்டத்தில் ரூ. 5 கோடி வரையிலான பரிசுத் தொகை அறிமுகம் செய்யப்பட்டுள்ளது. வெளிநாடுகளில் உள்ள வாய்ப்புள்ள ஆதாரங்களை ஈர்க்கும் வகையில் பரிசுத் தொகை உயர்த்தப்பட்டுள்ளது. இந்த திட்டத்தின் கீழ் ஒருவர் பரிந்துரைக்கப்பட்ட வகையில் கறுப்பு பணம்  மற்றும் வரி வசூல் சட்டம் 2015ன்கீழ் நடவடிக்கைக்கு உகந்த குறிப்பிடத்தக்க அளவு வருவாய் மற்றும் சொத்துக்களுக்கான வரி ஏய்ப்பு குறித்து தகவல் அளித்து பரிசினைப் பெறலாம்.
இந்த திட்டத்தின்கீழ் தகவல் பரிந்துரைக்கப்பட்ட முறையில் வருமான வரித்துறை தலைமை இயக்குனர்  அல்லது இது குறித்து அங்கீகரிக்கப்பட்ட அதிகாரியிடம் அளிக்கப்பட வேண்டும். இந்த திட்டத்தின் கீழ் பரிசு பெறுவதற்கான தகுதி வெளிநாட்டினருக்கும் உண்டு. தகவல் அளிக்கும் நபரின் அடையாளம் வெளியிடப்பட மாட்டாது என்பதுடன் ரகசியம் உறுதியாக பராமரிக்கப்படும்.
திருத்தியமைக்கப்பட்ட பரிசு திட்ட விவரங்கள் வருமான வரி தகவல் அளிப்போர் பரிசுத் திட்டம் 2018ல் உள்ளது. இதன் பிரதிகள் வருமான வரி அலுவலகங்களில் கிடைப்பதுடன் வருமான வரித்துறையின் இணைய தளமான www.incometaxindia.gov.in என்ற முகவரியிலும் உள்ளது.
(Visitor Counter : 227
பொருளாதார விவகாரங்களுக்கான மத்திய அமைச்சரவைக் குழு
பொதுத்துறை எண்ணெய் விற்பனை நிறுவனங்களால் எத்தனால் கொள்முதல் செய்வதற்கான வழிமுறைக்கு அமைச்சரவை அங்கீகாரம்
எத்தனால் கலந்த பெட்ரோல் திட்டத்தின் கீழ் கரும்பு சார்ந்த பல்வேறு மூலப்பொருட்கள் மூலம் தயாரிக்கப்பட்ட எத்தனாலுக்கு அதிக விலையை நிர்ணயிக்க பிரதமர் திரு நரேந்திர மோடி தலைமையிலான பொருளாதார விவகாரங்களுக்கான அமைச்சரவைக் குழு ஒப்புதல் அளித்துள்ளது. எத்தனால் விநியோக வருடம் 2020-21-க்கு  இது பொருந்தும்.
பின்வருவனவற்றிற்கும் ஒப்புதல் வழங்கப்பட்டுள்ளது:
 சி ஹெவி மொலாசஸ் மூலமாக வரும் எத்தனாலின் விலையை லிட்டருக்கு ரூ 45.69-ல் இருந்து ரூ 46.66 ஆக உயர்த்துவது
 பி ஹெவி மொலாசஸ் மூலமாக வரும் எத்தனாலின் விலையை லிட்டருக்கு ரூ 57.61-ல் இருந்து ரூ 59.08 ஆக உயர்த்துவது
 கரும்புச்சாறு, சர்க்கரை/சர்க்கரை பாகு மூலமாக வரும் எத்தனாலின் விலை லிட்டருக்கு ரூ 62.65-ல் இருந்து ரூ 63.45 ஆக உயர்த்துவது
 கூடுதலாக, ஜிஎஸ்டி மற்றும் போக்குவரத்துக் கட்டணங்களும் செலுத்தப்பட வேண்டும்
 நாட்டில் மேம்பட்ட உயிரி எரிபொருள் சுத்திகரிப்பு நிலையங்களை அமைப்பதற்கு இது உதவும் என்பதால், 2ஜி எத்தனாலுக்கான விலையை நிர்ணயிக்கும் சுதந்திரத்தை எண்ணெய் பொதுத்துறை நிறுவனங்களுக்கு வழங்க வேண்டும் என்று அரசு முடிவு செய்துள்ளது. தானியங்களை அடிப்படையாகக் கொண்ட எத்தனால் விலைகள் தற்போது எண்ணெய் சந்தைப்படுத்தும் நிறுவனங்களால் மட்டுமே தீர்மானிக்கப்படுகின்றன என்பதைக் கவனத்தில் கொள்ள வேண்டும்.
எத்தனால் சப்ளையர்களுக்கு விலை நிலைத்தன்மை மற்றும் லாபகரமான விலைகளை வழங்குவதில் அரசின் தொடர்ச்சியான கொள்கைக்கு இந்த ஒப்புதல் வலுவூட்டுவதோடு மட்டுமல்லாமல், கரும்பு விவசாயிகளின் நிலுவைத் தொகை, கச்சா எண்ணெய் இறக்குமதியை சார்ந்து இருத்தல் ஆகியவற்றை குறைப்பதோடு, சுற்றுச்சூழலுக்கு நன்மைகளையும் கொண்டு வரும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1770518
அறிவியல் மற்றும் தொழில்நுட்பத்துறை
சிவப்பு நட்சத்திரங்களில் அதிக அளவில் லித்தியம் ஒழுங்கற்ற நிலையில் இருப்பதால், 2 மில்லியன் ஆண்டுகளுக்கு ஒளிர்கின்றன : விஞ்ஞானிகள் கண்டுபிடிப்பு
நட்சத்திரங்களை ஆராயும் போது உணரப்பட்ட அபரிமிதமான லித்தியம் அளவுக்கும், கோட்பாடு அளவில் கணிக்கப்பட்ட அளவுக்கும் இடையேயான மாறுபாடு, இது பற்றிய ஆர்வத்தை வானியலாளர்களுக்கு நீண்ட காலமாக ஏற்படுத்தியிருந்தது.
சிவப்பு நட்சத்திர கூட்டங்களில் உள்ள லித்தியம் உற்பத்திக்கு பின்னணியில் உள்ள செயல்முறையை, இந்திய வான் இயற்பியல் மையத்தின் விஞ்ஞானிகள் கண்டறிந்துள்ளனர். சிவப்பு நட்சத்திரங்களில் லித்தியம் அதிகமாக காணப்படுவது பொதுவானதுதான் என்பதை கண்டுபிடித்து, நட்சத்திரத்தின் பரிணாமத்தில் லித்தியம் உற்பத்தி அதிகரிக்கும் இடமாக ஹீலியம் ஒளிரும் கட்டத்தை இந்திய விஞ்ஞானிகள் கண்டறிந்துள்ளனர்.
இந்த மாற்றம் ஏற்படும் காலக்கட்டம் 2 மில்லியன் ஆண்டுகளுக்கு நீடிக்கிறது. அப்போது சிவப்பு நட்சத்திரத்தின் மையத்தில் உள்ள ஹீலியம் எரிந்து சிவப்பாக காட்சியளிக்கிறது.
சமீபத்தில் பெங்களூரில் உள்ள இந்திய வான்இயற்பியல் மையத்தின் விஞ்ஞானிகள், சிவப்பு நட்சத்திரங்களில் ஹீலியம் ஒளிரும் 2 மில்லியன் ஆண்டு கால கட்டத்தில், லித்தியம் அளவுக்கு அதிகமாக இருப்பதையும், அதன்பின் அதன் அளவு குறைவதற்கான ஆதாரங்களையும் கண்டறிந்தனர்.
இவர்களின் ஆய்வுப்படி, நட்சத்திரங்களில் லித்தியம் அதிகரிப்பது, நிலையற்ற நிகழ்வு போல் தோன்றுகிறது.
இந்த ஆராய்ச்சி இந்திய வான் இயற்பியல் மையத்தின் பேராசிரியர்கள் திரு.ரகுபர் சிங் மற்றும் ஈஸ்வர் ரெட்டி ஆகியோர் தலைமையில் நடந்தது. இந்த குழுவில் ஆஸ்திரேலியாவின் மோனாஸ் பல்கலைக்கழக விஞ்ஞானி சைமன் கேம்ப்பெல், சீன அறிவியல் அகாடமியைச் சேர்ந்த பாரத் குமார், அமெரிக்காவின் ஓகியோ பல்கலைக்கழகத்தைச் சேர்ந்த மாதோ விரார்ட் ஆகியோர் இடம் பெற்றிருந்தனர். கெப்லர் விண்வெளி தொலைநோக்கி மூலம் பெறப்பட்ட தகவல்கள் அடிப்படையில் இந்த ஆய்வு மேற்கொள்ளப்பட்டது.
இது குறித்து திரு ரகுபர் சிங் கூறுகையில், ‘‘எங்களின் நட்சத்திர ஆய்வில் ஹீலியம் ஒளிரும் கட்டத்தை பற்றி அதிகம் ஆராயவில்லை, லித்தியம் உற்பத்தியை மட்டும் புரிந்து கொண்டோம். இந்த புதிய முடிவுகள், மேலும் புதிய ஆராய்ச்சிகளை ஊக்குவிக்கும்’’ என்றார்.
மேலும் விவரங்களுக்கு:
https://arxiv.org/pdf/2104.12070.pdf
For more details, Mr. Raghubar Singh  can be contacted.
சுகாதாரம் மற்றும் குடும்ப நலத்துறை அமைச்சகம்
மாநிலங்களுக்கு வழங்கப்பட்ட ஆக்ஸிஜன் விநியோக சாதனங்களின் தயார் நிலை குறித்து மத்திய அரசு ஆய்வு
மாநிலங்களுக்கு வழங்கப்பட்ட ஆக்ஸிஜன் விநியோக சாதனங்களின் நிலவரம் குறித்து மத்திய அரசு இன்று ஆய்வு மேற்கொண்டது.
மருத்துவ ஆக்ஸிஜன் சாதனங்களின் தயார் நிலை குறித்து மாநிலங்கள் மற்றும் யூனியன் பிரதேசங்களுடன், மத்திய சுகாதாரத்துறை செயலாளர் திரு.ராஜேஷ் பூஷன் இன்று காணொலி காட்சி மூலம் ஆய்வு மேற்கொண்டார்.
அப்போது பெருந்தொற்றை சமாளிக்க, மருத்துவ ஆக்ஸிஜன் முக்கியமான பொருள் என்றும், இதன் தடையற்ற விநியோகம் மிக முக்கியம் என அவர் இந்த கூட்டத்தில் சுட்டிக் காட்டினார்.
மாநிலங்கள் மற்றும் யூனியன் பிரதேசங்களுக்கு மத்திய அரசு வழங்கிய ஆக்ஸிஜன் உற்பத்தி சாதனங்களின் செயல்பாட்டு நிலவரத்தை தினந்தோறும் ஆய்வு செய்து கண்காணிக்க வேண்டும் என அவர் அறிவுறுத்தினார்.
நாட்டில் தற்போது 3,236 பிஎஸ்ஏ ஆக்ஸிஜன் உற்பத்தி சாதனங்கள் பொருத்தப்பட்டுள்ளன. இதன் மொத்த உற்பத்தி திறன் 3783 மெட்ரிக் டன். இது தவிர 1,14,000 ஆக்ஸிஜன் செறிவூட்டிகளும் பிரதமர் நல நிதி மூலம் மாநிலங்களுக்கு வழங்கப்பட்டுள்ளன.
நாடு முழுவதும் 1374 மருத்துவமனைகளில் 958 திரவ மருத்துவ ஆக்ஸிஜன் சேமிப்பு டேங்குகள் மற்றும் பைப்லைன் வசதிகள் ஏற்படுத்தவும் மத்திய அரசு நிதி வழங்கியுள்ளதாகவும், இந்த வாய்ப்பை மாநிலங்கள் பயன்படுத்தி, ஆக்ஸிஜன் உற்பத்தி திறனை அதிகரிக்க வேண்டும் என கேட்டுக் கொள்ளப்பட்டது.
இந்த கூட்டத்தில், சுகாதாரத்துறை முதன்மை செயலாளர் டாக்டர் மனோகர் அக்னானி, மாநிலங்களின் கண்காணிப்பு அதிகாரிகள், நிலக்கரி, மின்சாரம், ரயில்வே, பெட்ரோலியம் மற்றும் இயற்கை வாயு அமைச்சகத்தின் பிரதிநிதிகள் ஆகியோர் கலந்து கொண்டனர்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1781722
சிறப்பு சேவைகள் மற்றும் கட்டுரைகள்
சர்வதேச சொகுசு கப்பல் எம். எஸ். அமிரா தூத்துக்குடி வ.உ.சிதம்பரனார் துறைமுகத்திற்கு வருகை
எம். எஸ். அமிரா  என்ற சர்வதேச சொகுசு கப்பல் சுமார் 698 பயணிகள், 386 கப்பல் பணியாளர்களுடன் இன்று  முதன் முறையாக தூத்துக்குடி வ. உ. சிதம்பரனார் துறைமுகத்தை வந்தடைந்தது.
இந்த பயணிகள் கப்பலானது நைஸ் பிரான்ஸ்  நாட்டில் இருந்து 22.12.2022 அன்று புறப்பட்டு மால்டா - எகிப்து - ஓமன் நாடுகள் மார்க்கமாக பயணத்தை மேற்கொண்டு மும்பை துறைமுகத்தை 08.01.2023 அன்று வந்தடைந்தது. மேலும் கொச்சி துறைமுகத்திற்கு 10.01.2023 வந்தடைந்து வ.உ.சிதம்பரனார் துறைமுகத்தை இன்று வந்தடைந்தது.
கப்பல் பயணிகள் பாரம்பரிய முறைப்படி வரவேற்கப்பட்டனர். சுற்றுலா பயணிகள் வருகை மற்றும் புறப்பாடு செயல்பாடுகள் தடையின்றி நடைபெறுவதை உறுதி செய்வது மட்டுமல்லாமல் பயணிகள் துறைமுக வருகை மறக்க முடியாத அனுபவமாக இருப்பதற்கான அனைத்து முயற்சிகளும் துறைமுக நிர்வாகத்தால் மேற்கொள்ளப்பட்டன.
வ. உ. சிதம்பரனார் துறைமுக ஆணையத் தலைவர் திரு தா. கி. ராமச்சந்திரன், இ.ஆ, ப. கப்பலின் கேப்டன் கியூபர்ட் வோலோவை நினைவுப் பரிசு வழங்கி வரவேற்றார். அப்போது, தென்தமிழகத்தில் பல்வேறு சுற்றுலா தலங்கள் அமைந்திருப்பதை கருத்தில் கொண்டு, இது போன்ற பயணிகள் கப்பல் வருவதினால் வருங்காலங்களில் பல்வேறு பயணிகள் கப்பல் இயக்குபவர்களுடன் துறைமுகம் இணைந்து தூத்துக்குடிக்கு பல்வேறு சுற்றுலா பயணிகள் வருவதற்கான அனைத்து முயற்சிகள் மேற்கொள்ளப்படும் என்று கூறினார்.
இந்த பயணிகள் கப்பலானது 204 மீட்டர் நீளமும், அதிகபட்சம் 44.8 மீட்டர் காற்று வரைவு, 13 அடுக்குகள் மற்றும் 413 தங்கும் அறைகளுடன், 835 பயணிகளைக் கொண்டு செல்லும் திறன் கொண்டது. இக்கப்பல் அதிகபட்சமாக 20.5 நாட்ஸ்   வேகத்தில் பயணிக்கும் திறன் கொண்டது. இந்த கப்பலில் 3 உணவங்கள், ஓய்வறைகள், நூலகங்கள், விளையாட்டு மற்றும் நீச்சல் குளங்கள் அமைந்திருப்பது சிறப்பம்சம் ஆகும்.
மீண்டும் இப்பயணிகள் கப்பலானது இன்று மாலை 7 மணியளவில் கொழும்பு துறைமுகத்திற்கு தனது பயணத்தை துவங்கி வரும் ஏப்ரல் 26 ஆம் தேதி ஜெர்மனி நாட்டை வந்தடைய உள்ளது.
இந்த நிகழ்வில் வ.உ.சிதம்பரனார் துறைமுக ஆணைய துணைத் தலைவர் திரு. பிமல்குமார் ஜா, கடல்துறைமுக குடியேற்ற மாவட்ட துணை கண்காணிப்பாளர் திரு. எம். ராதாகிருஷ்ணன். இ.கா.ப., சுங்கத்துறை இணை ஆணையர் திரு டி.சித்தார்தன் உட்பட பலர் கலந்து கொண்டனர்.
இத்தகவலை வ. உ. சிதம்பரனார் துறைமுக ஆணையம் வெளியிட்டுள்ள செய்திக் குறிப்பில் தெரிவித்துள்ளது.